Charles Samba Sissoko

Charles Samba Sissoko (myös Cissoko, 5. tammikuuta 1932 Kaolack – 18. heinäkuuta 2000 Bamako) oli malilainen sotilas ja poliitikko.

Sissoko kävi koulunsa Dakarissa, liittyi Ranskan siirtomaa-armeijaan ja osallistui Indokiinan sotaan vuosina 1953–1954. Opiskeltuaan Fréjusin sotakoulussa hän palasi Maliin luutnanttina vuonna 1962 ja komensi presidentin kaartia vuosina 1963–1967. Vuonna 1967 hänet määrättiin johtamaan joukko-osastoa Tessalitissa.

Sissoko oli Moussa Traorén ystävänä mukana vuoden 1968 vallankaappaussuunnitelmassa, vaikka hän ei osallistunut varsinaiseen kaappaukseen. Sissoko oli Malia hallinneen sotilasjuntan jäsen ja marraskuussa 1968 hänet nimitettiin puolustus- ja sisäministeriksi. Vuosina 1970–1978 hän toimi Malin ulkoministerinä.

Everstiksi kohonnut Sissoko pidätettiin maaliskuussa 1978 syytettynä vallankaappausyrityksestä yhdessä Kissima Doukaran, Karim Dembélén ja Tiécoro Bagayokon kanssa. Valtion turvallisuusoikeus tuomitsi hänet viideksi vuodeksi pakkotyöhön. Sissoko kärsi tuomionsa Taoudenissa ja hänet vapautettiin vuonna 1983.

Lähteet

Malilaiset poliitikot
Ulkoministerit
Malilaiset sotilaat
Vuonna 1932 syntyneet
Vuonna 2000 kuolleet